Beyoncé se swangerskapnuus het internet op holBeyoncé (Foto: Instagram) Die gewilde Amerikaanse sangeres Beyoncé het Woensdag op sosiale media aangekondig sy is weer swanger. Die sangeres, wat getroud is met die kletsrymer Jay-Z, het op Instagram gesê sy verwag ŉ tweeling. Die egpaar het reeds ŉ dogtertjie, Blue Ivy (5). Dié nuus het die internet behoorlik op hol aangesien ŉ foto waar Beyoncé haar bababoepie vashou en voor ŉ blommeruiker op haar knieë staan, in die bestek van 12 uur meer as 7,1 miljoen keer ge-“like” is. Dié foto is volgens The Verge sedert Donderdagoggend die gewildste foto nóg op Instagram. Dit het die rekord oortref wat Selena Gomez, ook ŉ Amerikaanse sangeres, in 2016 opgestel het toe haar foto 6,3 miljoen “likes” gekry het. Gomez het egter steeds die gewildste Instagram-rekening met 108 miljoen volgelinge terwyl Beyoncé sowat 92,9 miljoen het.